## Települési támogatás jogcímen nyújtott

## rendszeres gyógyszertámogatás

[Eljárás ismertetése](#_Eljárás_ismertetése_52)

[Eljáráshoz szükséges dokumentumok](#_Eljáráshoz_szükséges_dokumentumok_3)

[Eljárási illetékek](#_Eljárási_illetékek,_szolgáltatási)

[Ügyintézési határidő](#_Ügyintézési_határidő_16)

[Ügyindítás helye](#_Ügyindítás_helye_34)

**Jogszabályi háttér**

* Az általános közigazgatási rendtartásról szóló 2016. évi CL. törvény
* A szociális igazgatásról és a szociális ellátásokról szóló 1993. évi III. törvény
* A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet
* Nyíregyháza Megyei Jogú Város Önkormányzata Közgyűlésének a szociális rászorultságtól függő egyes pénzbeli és természetben nyújtott szociális ellátásokról szóló 21/2021. (VI.25.) önkormányzati rendelete

### Eljárás ismertetése

* A rendszeres gyógyszertámogatás (továbbiakban: gyógyszertámogatás) a szociálisan rászorult személy részére az egészségi állapota megőrzéséhez és helyreállításához kapcsolódó kiadásainak csökkentése érdekében biztosított rendszeres hozzájárulás.
* Gyógyszertámogatásra jogosult az a személy, akinek a családjábanaz egy főre jutó havi jövedelem a szociális vetítési alap összegének 460%-át, egyedül élő esetén annak 570%-át nem haladja meg feltéve, hogy havi rendszeres gyógyító ellátás költségének mértéke a szociális vetítési alap összegének 15%-át meghaladja.

A jogosultág kezdő időpontja a kérelem benyújtása hónapjának első napja.

A támogatást egy évre kell megállapítani. A gyógyszertámogatásra való jogosultság meghosszabbítására irányuló kérelem a korábbi jogosultsági időtartam lejáratának hónapjában nyújtható be.

Általános eljárási menet gyógyszertámogatás ügyben:

* A gyógyszertámogatás megállapítására irányuló kérelmet az arra szolgáló formanyomtatványon kell benyújtani, mely formanyomtatvány beszerezhető a Nyíregyháza Megyei Jogú Város Polgármesteri Hivatal Ügyfélszolgálati Centrumában, valamint elektronikus úton letölthető a Polgármesteri Hivatal honlapjáról.
* A kérelmező háziorvosa kiállít egy igazolást, mely tartalmazza havi gyógyszerköltségét és igazolást arra vonatkozólag, hogy betegsége legalább 3 hónapja fennáll,
* valamint Önnek csatolni kell a saját és a kérelmezővel egy háztartásban élő közeli hozzátartozók utolsó havi nettó jövedelemigazolásait.
* A jövedelmi feltételek és gyógyszerköltségének vizsgálatát követően – döntést hozunk jogosultságáról és az adható támogatás mértékéről.
* A gyógyszertámogatásra való jogosultságot az önkormányzat végleges határozata alapozza meg.
* A határozat véglegessé válásával egyidejűleg, majd ezt követően negyedévente egy alkalommal hivatalból az önkormányzat hatósági bizonyítványt állít ki a jogosultságról, valamint a gyógyszertámogatás mértékéről.
* A gyógyszer kiváltása az önkormányzattal szerződött gyógyszertárakban, negyedévente egy alkalommal, a hatósági bizonyítványban meghatározott összegben a hatósági bizonyítvány átadásával történik.
* A negyedéves időszakra kiadott hatósági bizonyítvány a jogosultság megszüntetését követően a Jogosult által érvényesíthető.

**A jogosult számára kizárólag** a személyes szükségletének kielégítéséhez szükséges, kizárólag a **társadalombiztosítási támogatásba befogadott gyógyszer- és gyógyászati segédeszköz-ellátásra (továbbiakban együtt: gyógyító ellátás) nyújtható támogatás.**

* A havi rendszeres gyógyító ellátási szükségletet és annak költségét a háziorvos nyomtatvány kitöltésével igazolja.
* Az igazolás tartalmazza a kérelmező természetes személyazonosító adatait, lakóhelyét és tartózkodási helyét, Társadalombiztosítási Azonosító Jelét, a tartósan fennálló betegségének a betegségek nemzetközi osztályozása szerinti kódját (a továbbiakban: BNO kód). Az igazolás tartalmazza továbbá az alkalmazandó terápiához szükséges gyógyító ellátások megnevezését, mennyiségét, gyógyszerek esetében a gyógyszer megnevezését és a külön jogszabályban meghatározott azonosító adatait, a gyógyszer formáját, mennyiségét, valamint a kívánt terápiás hatás eléréséhez szükséges napi mennyiségét és az adagolást. A csak szakorvos által vagy csak szakorvosi javaslatra rendelhető gyógyszereket az igazoláson a szakorvos nevének, pecsétszámának feltüntetésével külön meg kell jelölni. A szakorvos – a kérelmező igénye esetén – az általa rendelt havi rendszeres gyógyító ellátásokról a háziorvost tájékoztatja.

Nem állapítható meg a gyógyszertámogatás annak, aki a jogszabályban meghatározott alanyi vagy normatív jogcímen jogosult közgyógyellátásra.

**A támogatás egy hónapra jutó** **mértéke:**

- 5000.- Ft., ha a jogosult családjában az egy főre jutó havi jövedelem nem haladja meg a szociális vetítési alap összegének 410%-át és a gyógyszerköltség nem haladja meg a szociális vetítési alap összegének 40 %-át,

- 4500.- Ft., ha a jogosult családjában egy főre jutó havi jövedelem meghaladja a szociális vetítési alap összegének 410%-át, de nem haladja meg a szociális vetítési alap összegének 460%-át és a gyógyszerköltség nem haladja meg a szociális vetítési alap összegének 40 %-át,

- 4000.- Ft., ha a jogosult havi jövedelme meghaladja a szociális vetítési alap 460%-át, de nem haladja meg a szociális vetítési alap összegének 570%-át és a gyógyszerköltség nem haladja meg a szociális vetítési alap összegének 40 %-át,

- 6000.- Ft., ha a jogosult családjában az egy főre jutó havi jövedelem nem haladja meg a szociális vetítési alap összegének 410%-át és a gyógyszerköltség nem haladja meg a szociális vetítési alap összegének 50 %-át,

- 5500.- Ft., ha a jogosult családjában az egy főre jutó havi jövedelem meghaladja a szociális vetítési alap összegének 410%-át, de nem haladja meg a szociális vetítési alap összegének 460%-át és a gyógyszerköltség nem haladja meg a szociális vetítési alap összegének 50 %-át

- 5000.- Ft., ha a jogosult havi jövedelme meghaladja a szociális vetítési alap összegének 460%-át, de nem haladja meg a szociális vetítési alap összegének 570%-át és a gyógyszerköltség nem haladja meg a szociális vetítési alap összegének 50 %-át,

- 7000.- Ft., ha a jogosult családjában az egy főre jutó havi jövedelem nem haladja meg a szociális vetítési alap összegének 410%-át és a gyógyszerköltség meghaladja a szociális vetítési alap összegének 50 %-át,

- 6500.- Ft., ha a jogosult családjában az egy főre jutó havi jövedelem meghaladja a szociális vetítési alap összegének 410%-át, de nem haladja meg a szociális vetítési alap összegének 460%-át és a gyógyszerköltség meghaladja a szociális vetítési alap összegének 50 %-át,

- 6000.- Ft., ha a jogosult havi jövedelme meghaladja a szociális vetítési alap összegének 460%-át, de nem haladja meg a szociális vetítési alap összegének 570%-át és a gyógyszerköltség meghaladja a szociális vetítési alap összegének 50 %-át.

A támogatás iránti kérelem a jogosultság lejáratának hónapjában nyújtható be.

A jogorvoslat lehetősége gyógyszertámogatás ügyben

* A polgármester határozatával szemben az érdekeltek a határozat kézhezvételétől számított 15 napon belül élhetnek fellebbezéssel.
* A fellebbezést a Szociális és Köznevelési Osztálynál kell benyújtani.
* A fellebbezést az iratokkal együtt a felterjeszti Nyíregyháza Megyei Jogú Város Közgyűléséhez a másodfokú döntés meghozatala céljából.

Meg kell szüntetni a gyógyszertámogatásra való jogosultságot, ha

* a jogosultság a határozat-hozatalt követően megszűnt, vagy
* a jogosult a határozatot és a hatósági bizonyítványt rosszhiszeműen, a rendelettel ellentétesen használta fel, vagy
* a jogosult meghalt.

A gyógyszertámogatásra jogosult személynek be kell jelentenie

* a gyógyszertámogatásra való jogosultságát érintő változást, illetve
* a személyes adatait érintő változást.

A gyógyszertámogatásra jogosult lakcímének az önkormányzat illetékességét érintő megváltozása esetén a gyógyszertámogatást a változás hónapjának utolsó napjával meg kell szüntetni.

Ha a gyógyszertámogatásra való jogosultságot az önkormányzat jogosulatlan és rosszhiszemű igénybevétel miatt szüntette meg, akkor intézkedik gyógyszertámogatás keretében igénybe vett ellátás megtérítéséről.

Megtérítés címén a jogosulatlan és rosszhiszemű igénybevétel időpontjától felhasznált gyógyszerkeret összegének visszafizetését kell elrendelni. A megtérítés összegét az önkormányzat számlájára kell befizetni.

### Eljáráshoz szükséges dokumentumok

A gyógyszertámogatás iránti kérelmet az arra szolgáló formanyomtatványon kell benyújtani, mely formanyomtatvány beszerezhető a Polgármesteri Hivatal Ügyfélszolgálati Centrumában, valamint elektronikus úton letölthető a Polgármesteri Hivatal honlapjáról, illetve a magyarorszag.hu oldalról-

Tájékoztatom, hogy elektronikus ügyintézéskor a Szociális és Köznevelési Osztályra továbbítandó küldeményeket az NYHSZOC névre és 654320755 KRID számra kell megküldeni. Tájékoztatom, amennyiben rendelkezik ügyfélkapus regisztrációval, úgy elektronikus úton is tarthat kapcsolatot a hatósággal, intézheti ügyét a <https://epapir.gov.hu> oldalon biztosított szolgáltatás igénybevételével.

Ügyfélfogadás helye: Ügyfélszolgálati Centrum Nyíregyháza, Kossuth tér 1., 26-27. számú ablak

Ügyfélfogadás ideje: hétfő, szerda: 8:00 – 12:00 és 13:00 – 16:30

kedd: 8:00 – 12:00

péntek: 8:00 – 13:00

**A kérelemhez mellékelni kell** a kérelmező és vele egy lakásban élő közeli hozzátartozó(k) részéről **a kérelem beadását megelőző hónap nettó jövedelméről** szóló igazolásokat:

* **nyugdíjas esetében** a Nyugdíjfolyósító Igazgatóság által az **év elején küldött nyugdíjösszesítő** fénymásolatát a folyósítás jogcíméről és összegéről, valamint a kérelem beadását **megelőző 1 havi nyugdíjigazolás** (szelvény vagy banki igazolás) fénymásolatát;
* **foglalkoztatotti jogviszony esetén a kérelem benyújtását megelőző havi jövedelemigazolás csatolása szükséges a kérelem mellékletét tartalmazó formanyomtatvány munkáltató által történő kitöltésével; vállalkozók, illetve őstermelők esetén a lezárt gazdasági évre vonatkozóan NAV által kiadott jövedelem-igazolás; továbbá a kérelem mellékletét képező jövedelemigazolás formanyomtatvány könyvelő által történő kitöltésével kell igazolni a kérelem benyújtását megelőző 12 havi jövedelmüket**
* **állami foglalkoztatási szerv által folyósított ellátás** esetén a megállapító határozat fénymásolatát, a folyósított ellátás összegéről az előző egy hónap szelvényének másolatát;
* **azon kérelmezők, akik 65. életévüket vagy a rájuk irányadó nyugdíjkorhatárt nem töltötték be és állástalanok**, az állami foglalkoztatási szerv által kiállított hatósági bizonyítvány kell benyújtaniuk arról, hogy az álláskeresők nyilvántartásában szerepelnek-e, vagy az álláskeresők kiskönyvének egyszerű másolatát a jelentkezés várható időpontjáról.
* **árvaellátás folyósítása esetén** az előző havi szelvényen kívül a Nyugdíjfolyósító Igazgatóság által küldött év eleji összesítő fénymásolatát (amennyiben özvegyi nyugdíjra/árvaellátásra nem jogosult az elutasító/megszüntető határozat fénymásolata)
* **válóperes végzés, gyermekelhelyezésről szóló bírói egyezség fénymásolatát**, a megállapított/fizetendő gyermektartásdíj összegéről 1 hónapra visszamenőleg szelvényt vagy igazolást (amennyiben válófélben vannak, a házasság felbontására irányuló kereset fénymásolatát)
* **tartós jövedelemcsökkenés esetén** a rendszeres pénzellátás megszűnéséről szóló dokumentum fénymásolatát; vállalkozói vagy őstermelői tevékenység megszűnése esetén az engedély/igazolvány visszavonásáról, társas vállalkozás esetén cégjegyzékből való törlésről szóló dokumentum fénymásolatát;
* - a **16. életévüket betöltött gyermek, nagykorúvá vált gyermek esetén** tanulói, illetve hallgatói jogviszonyának hivatalos igazolása;
* **az előző havi ösztöndíj összegéről oktatási intézmény által kiadott hivatalos igazolást**, amennyiben nem részesül ösztöndíjban az erről szóló hivatalos dokumentum fénymásolatát;
* **gyámkirendelő és/vagy gondnokság alá helyezésről szóló határozat fénymásolatát**;
* **fogyatékkal élő személy esetén:**

tartósan beteg állapotának fennállását a magasabb összegű családi pótlék, rokkantsági járadék, rokkantsági ellátás, rehabilitációs ellátás, rehabilitációs járadék vagy a megváltozott munkaképesség miatt megállapított hozzátartozói nyugellátás folyósítását igazoló irattal igazolhatják,

fogyatékosságának fennállását a magasabb összegű családi pótlék, vakok személyi járadéka, fogyatékossági támogatás folyósítását igazoló irattal igazolhatják;

* **amennyiben nem magyar állampolgár**, a Magyarországon való tartózkodás jogcímét igazoló irat fénymásolatát;
* **továbbá csatolni szükséges a háziorvos igazolását arra vonatkozólag, hogy kérelmező betegsége legalább három hónapja fennáll.**
* **a havi rendszeres gyógyító ellátás költségéről kiadott háziorvosi igazolást.**

### Az ellátásban részesülő a jogosultság feltételeit érintő lényeges tények, körülmények megváltozásáról 15 napon belül köteles értesíteni Nyíregyháza Megyei Jogú Város Polgármesteri Hivatal Szociális és Köznevelési Osztályt. A változásról „változás bejelentő” nyilatkozat kitöltése szükséges.

### Eljárási illetékek, szolgáltatási díjak

Az eljárás költség- és illetékmentes.

### Ügyintézési határidő

Az ügyintézési határidő: 8 nap és 60 nap.

### Ügyindítás helye

Nyíregyháza Megyei Jogú Város Polgármesteri Hivatal Ügyfélszolgálati Centrum (4400 Nyíregyháza, Kossuth tér 1.)

**Ki az egyedülélő ?**

Egyedülélő: az a személy, aki egyszemélyes háztartásban lakik.

**Ki számít egy családban élő közeli hozzátartozónak ?**

**Család**: az egy lakásban, vagy személyes gondoskodást nyújtó bentlakásos szociális, gyermekvédelmi intézményben együtt lakó, ott bejelentett lakóhellyel vagy tartózkodási hellyel rendelkező közeli hozzátartozók közössége.

**Közeli hozzátartozó:**

* a házastárs, az élettárs,
* a húszévesnél fiatalabb, önálló keresettel nem rendelkező; a huszonhárom évesnél fiatalabb, önálló keresettel nem rendelkező, nappali oktatás munkarendje szerint tanulmányokat folytató; a huszonöt évesnél fiatalabb, önálló keresettel nem rendelkező, felsőoktatási intézmény nappali tagozatán tanulmányokat folytató vér szerinti gyermek, örökbe fogadott gyermek, mostohagyermek és a Ptk. szerinti gyermekvédelmi nevelőszülő által e jogviszonya keretében nevelt gyermek kivételével a nevelt gyermek (a továbbiakban: nevelt gyermek),
* korhatárra való tekintet nélkül a tartósan beteg, az autista, illetve a testi, érzékszervi, értelmi vagy beszédfogyatékos vér szerinti, örökbe fogadott, mostoha-, illetve nevelt gyermek, amennyiben ez az állapot a gyermek 25. életévének betöltését megelőzően is fennállt (a továbbiakban: fogyatékos gyermek),
* a 18. életévét be nem töltött gyermek vonatkozásában a vér szerinti és az örökbe fogadó szülő, a szülő házastársa vagy élettársa, valamint a db) vagy dc) alpontban meghatározott feltételeknek megfelelő testvér.